**วันอาทิตย์แพร่ธรรมสากล**

วันอาทิตย์ที่ 22 ตุลาคม 2560/2017

“การแพร่ธรรม หัวใจ

ความเชื่อคริสตชน”

Mission at the heart of the Christian faith

ท่านสามารถร่วมงานประกาศข่าวดีได้

ด้วยการสวดภาวนา การทำพลีกรรม และการถวายวัตถุปัจจัย

**สมณองค์กรสนับสนุนงานแพร่ธรรมในประเทศไทย**

122/11 ซอยนนทรี 14 ถนนนนทรี แขวงช่องนนทรี เขตยานนาวา กรุงเทพฯ 10120

โทร. 0-2681-3900 แฟกซ์ 0-2681-5369 ถึง 70

**บทภาวนาเพื่อการแพร่ธรรม**

ข้าแต่พระบิดาเจ้า พระองค์ทรงส่งพระเยซูคริสตเจ้า พระบุตรแต่องค์เดียวของพระองค์มายังโลก เพื่อช่วยโลกให้มีสันติสุข โปรดช่วยลูกให้เดินอยู่ในหนทางแห่งชีวิต ที่นำสู่สันติสุขแท้จริง โปรดเปลี่ยนแปลงชีวิตของลูก ให้มีความหวังในการกลับคืนพระชนมชีพของพระเยซูเจ้า มีความกล้าหาญและความกระตือรือร้นในการแพร่ธรรม ดังเช่นบรรดาอัครสาวก ในวันพระจิตเจ้าเสด็จลงมา ให้เจริญชีวิตตามพันธกิจของพระศาสนจักรในโลกปัจจุบัน โปรดเปิดใจของลูกและพี่น้องชายหญิงในประเทศไทยให้รับข่าวดีและเสริมสร้างความสมานฉันท์ ขอพระแม่มารีย์ดวงดาราแห่งการแพร่ธรรม โปรดช่วยลูกให้เป็นเครื่องมือของพระองค์ ในการนำข่าวดีสู่พี่น้องชาวไทยด้วยเทอญ อาแมน

**สารวันอาทิตย์แพร่ธรรมสากล 2017**

**“การแพร่ธรรม หัวใจ ความเชื่อคริสตชน”**

**(Mission at the heart of the Christian faith)**

พี่น้องชายหญิงที่รัก

วันแพร่ธรรมสากลปีนี้เป็นอีกครั้งหนึ่งที่รวมเราไว้รอบๆพระบุคคลของพระเยซูเจ้า “ทรงเป็นผู้ประกาศพระวรสารพระองค์แรกและสำคัญที่สุด” (สมเด็จพระสันตะปาปา เปาโล ที่ 6: EN 7) ผู้ทรงส่งเราไปประกาศข่าวดีแห่งความรักของพระเจ้า พระบิดา ด้วยพระอานุภาพของพระจิตเจ้าเรื่อยมา วันนี้เชิญชวนเราให้ไตร่ตรองอีกครั้งถึง *“การแพร่ธรรม หัวใจ ความเชื่อคริสตชน”* พระศาสนจักรมีธรรมชาติเป็นธรรมทูต มิฉะนั้นพระศาสนจักรก็จะไม่เป็นพระศาสนจักรของพระคริสตเจ้าอีกต่อไป แต่เป็นแค่กลุ่มที่เหมือนกับกลุ่มอื่นๆที่ในไม่ช้าเมื่อบรรลุวัตถุประสงค์แล้วก็ผ่านไป ดังนั้นจึงจำเป็นที่เราต้องถามตนเองด้วยคำถามบางประการที่เกี่ยวกับเอกลักษณ์ของคริสตชน และความรับผิดชอบของเราในฐานะผู้มีความเชื่อในโลกที่เต็มไปด้วยความสับสน ความผิดหวัง ความท้อแท้ และการทรมานจิตใจจากสงคราม การฆ่าพี่น้องจำนวนมหาศาลที่ผู้บริสุทธิ์เป็นเป้าหมายอย่างอยุติธรรม พันธกิจ*พื้นฐาน*ของเราคืออะไร? *หัวใจ*สำคัญของพันธกิจของเราคืออะไร? *วิธีการที่จำเป็น*ที่เราต้องใช้ในการปฏิบัติพันธกิจของเราคืออะไร?

**พันธกิจและพลังการเปลี่ยนแปลงของพระวรสารของพระคริสตเจ้า ผู้ทรงเป็น หนทาง ความจริง และชีวิต**

1. พลังแห่งการเปลี่ยนแปลงของพระวรสารเป็นพันธกิจของพระศาสนจักรที่มีต่อชาย-หญิงที่มีน้ำใจดีทุกคน พระวรสารเป็นข่าวดีที่เปี่ยมไปด้วยความปีติยินดี เนื่องด้วยบรรจุและมอบชีวิตใหม่ เป็นชีวิตของพระคริสตเจ้าผู้ทรงกลับคืนพระชนมชีพ ผู้ทรงมอบชีวิตของพระองค์ในพระจิตเจ้า กลายเป็น หนทาง ความจริง และชีวิตสำหรับเรา (เทียบ ยน 14:6) พระองค์ทรงเป็น*หนทาง* ผู้ทรงเชื้อเชิญเราให้ติดตามพระองค์ด้วยความเชื่อมั่นและกล้าหาญ ในการติดตามพระเยซูเจ้า ผู้ทรงเป็น*หนทาง* ของเรา เราได้พบ *ความจริง* และได้รับ *ชีวิต* ของพระองค์ ซึ่งเป็นความสมบูรณ์ของความสนิทสัมพันธ์กับพระเจ้า พระบิดา ในพระอานุภาพของพระจิตเจ้า ชีวิตนี้ทำให้เราเป็นอิสระจากความเห็นแก่ตัวทุกชนิด และเป็นบ่อเกิดแห่งความสร้างสรรค์ในความรัก
2. พระเจ้า พระบิดาทรงปรารถนาให้การเปลี่ยนแปลงนี้ดำรงอยู่ในบุตรชาย-หญิงของพระองค์ การเปลี่ยนแปลงซึ่งแสดงออกด้วยการนมัสการในพระจิตเจ้าและตามความจริง (เทียบ ยน 4:23-24) ผ่านทางชีวิตที่มีพระจิตเจ้าทรงนำทางในการเลียนแบบอย่างของพระเยซูเจ้า พระบุตรผู้ทรงรับพระสิริรุ่งโรจน์ของพระเจ้า พระบิดา “พระสิริรุ่งโรจน์ของพระเจ้าเป็นมนุษย์ผู้มีชีวิต” (อีเรเนอุส Adversus Heareses IV, 20, 7) ดังนั้นการเทศน์สอนพระวรสารจึงกลายเป็นวาจาที่มีชีวิตและมีประสิทธิภาพ ซึ่งสัมฤทธิ์ผลในสิ่งที่ประกาศ (เทียบ อสย 55:10-11) พระเยซูคริสตเจ้า ผู้ทรงรับธรรมชาติมนุษย์อย่างต่อเนื่องในทุกสถานการณ์ของมนุษย์(เทียบ ยน 1:14)

**พันธกิจและเวลาแห่งพระพรของพระคริสตเจ้า**

1. ดังนั้น พันธกิจของพระศาสนจักรไม่ใช่การเผยแผ่อุดมการณ์ทางศาสนา หรือการนำเสนอจริยธรรมอันสูงส่ง มีขบวนการมากมายในโลกที่ให้แรงบันดาลใจต่ออุดมการณ์อันสูงส่งหรือวิธีการดำเนินชีวิตให้มีความหมาย โดยผ่านทางพันธกิจของพระศาสนจักร พระเยซูคริสตเจ้าเองยังทรงประกาศข่าวดีและปฏิบัติอย่างต่อเนื่อง ดังนั้นพันธกิจของพระศาสนจักรคือการนำเสนอประวัติศาสตร์ของ*เวลาแห่งพระพร* เวลาที่โปรดปรานของการช่วยให้รอดพ้น โดยทางการประกาศพระวรสาร พระเยซูผู้ทรงกลับคืนพระชนมชีพทรงกลายเป็นผู้ร่วมสมัยกับเรา เพื่อว่าผู้ที่ต้อนรับพระองค์ด้วยความเชื่อและความรักสามารถประสบกับพลังการเปลี่ยนแปลงของพระจิตเจ้า ผู้ทรงทำให้มนุษยชาติและสิ่งสร้างเกิดผล เหมือนฝนที่ทำให้แผ่นดินบังเกิดผล “การกลับคืนพระชนมชีพของพระองค์มิได้เป็นเหตุการณ์ในอดีต แต่มีพลังชีวิตที่ซึมซาบอยู่ในโลก ณ ที่ทุกสิ่งดูเหมือนตายแล้ว เครื่องหมายแห่งการกลับคืนชีพกลับค่อยๆ ปรากฏขึ้นอีกครั้ง เป็นพลังที่ไม่มีสิ่งใดเทียบเคียงได้”(EG 276)
2. เราต้องไม่ลืมว่า “การที่เราเป็นคริสตชนไม่ใช่เพราะผลแห่งการเลือกหรือเพราะความคิดเลอเลิศของเรา แต่เป็นการสัมพันธ์กับเหตุการณ์ หรือบุคคล ที่ให้ขอบฟ้าใหม่ของชีวิต และแนวทางในการตัดสินใจที่ถูกต้อง” (พระเจ้าคือความรัก 1) ข่าวดีคือพระบุคคลผู้ทรงมอบพระองค์เองอย่างต่อเนื่องและทรงเชิญชวนตลอดเวลาให้ผู้ที่รับพระองค์ด้วยความถ่อมตนและความเชื่อทางศาสนา ให้แบ่งปันชีวิตของพระองค์ด้วยการมีส่วนร่วมอย่างมีประสิทธิภาพในธรรมล้ำลึกปัสกาแห่งการสิ้นพระชนม์และกลับคืนพระชนมชีพของพระองค์ โดยทาง*ศีลล้างบาป* ข่าวดีกลายเป็นจุดกำเนิดของชีวิตใหม่ ได้รับการปลดปล่อยจากอำนาจของบาป ได้รับความสว่างและเปลี่ยนแปลงโดยพระจิตเจ้า โดยทาง*ศีลกำลัง* ข่าวดีกลายเป็นการเสริมกำลังการเจิม ซึ่งโดยทางพระจิตเจ้าองค์เดียวกันนี้ทรงชี้หนทางใหม่ และกลยุทธ์สำหรับการเป็นประจักษ์พยานและการก้าวเดินไปด้วยกัน โดยทาง*ศีลมหาสนิท* ข่าวดีกลายเป็นอาหารสำหรับชีวิตใหม่ เป็น “ยาอมตะ” (อิกญาซีโอ แห่ง อันทิโอค *Ad Ephesios* 20,2)
3. จำเป็นอย่างยิ่งที่โลกต้องการข่าวดีของพระเยซูคริสตเจ้า โดยทางพระศาสนจักร พระคริสตเจ้าเจ้าทรงสานต่อพันธกิจของพระองค์อย่างต่อเนื่อง เหมือนกับ*ชาวสะมาเรียใจดี* ดูแลบาดแผลที่มีเลือดไหลของมนุษยชาติ และดังเช่น*ผู้เลี้ยงแกะที่ดี* แสวงหาผู้ที่เดินหลงทางอยู่ในทางที่วกวนซึ่งนำไปโดยไม่มีเป้าหมาย ขอโมทนาพระคุณพระเจ้า ที่ประทานประสบการณ์ที่สำคัญหลายอย่างอย่างต่อเนื่อง เพื่อเป็นประจักษ์พยานถึงพลังของการเปลี่ยนแปลงของข่าวดี ข้าพเจ้าคิดถึงการท่าทีของนักเรียนของดินก้า ผู้ได้อุทศชีวิตของเขาเพื่อปกป้องนักเรียนคนหนึ่งจากศัตรูชนเผ่านูร์ที่ต้องการฆ่าเขา ข้าพเจ้าคิดว่าการถวายพิธีบูชาขอบพระคุณที่คิทกัม ทางตอนเหนือของประเทศอูกันดา ในที่ซึ่งหลังจากการถูกสังหารหมู่อย่างโหดร้ายจากกลุ่มกบฏ ธรรมทูตท่านหนึ่งให้ประชาชนพูดซ้ำพระวาจาของพระเยซูเจ้าที่ตรัสบนกางเขนว่า “ข้าแต่พระเจ้า ข้าแต่พระเจ้า ทำไมพระองค์จึงทรงทอดทิ้งข้าพเจ้าเล่า”(มธ 15:34) เป็นการแสดงออกถึงการร้องไห้อย่างสิ้นหวังของพี่น้องชาย-หญิงขององค์พระผู้เป็นเจ้าผู้ทรงถูกตรึงบนไม้กางเขน สำหรับพวกเขาพิธีบูชาขอบพระคุณครั้งนั้นเป็นแหล่งที่มาอันยิ่งใหญ่ของการปลอบโยนและความกล้าหาญ เราสามารถคิดถึงประจักษ์พยานมากมายที่ข่าวดีช่วยให้สามารถเอาชนะความใจแคบ ความขัดแย้ง ลัทธิเหยียดผิว เผ่านิยม และส่งเสริมข่าวดีในทุกที่ ในระหว่างทุกคน การคืนดี ความเป็นพี่น้อง และการแบ่งปัน

**พันธกิจให้แรงบันดาลใจชีวิตฝ่ายจิตของการอพยพ การจาริกแสวงบุญ และการเนรเทศอย่างสม่ำเสมอ**

1. พันธกิจของพระศาสนจักรมีชีวิตชีวาขึ้นจากชีวิตฝ่ายจิตของ*การอพยพอยู่เสมอ* เราถูกท้าทาย “ให้ออกจากความสะดวกสบายปลอดภัยของตนเอง และมีความกล้าหาญที่จะไปยังทุกพื้นที่ที่ต้องการแสงสว่างแห่งข่าวดี”(EG 20) พันธกิจของพระศาสนจักรผลักดันเราให้*จาริกแสวงบุญอยู่เสมอ*ข้ามทะเลทรายแห่งชีวิตที่หลากหลาย ผ่านทางประสบการณ์ที่แตกต่างกันของผู้หิวโหยและกระหายความจริงและความยุติธรรม พันธกิจของพระศาสนจักรให้แรงบันดาลด้าน*การเนรเทศอยู่เสมอ* เพื่อทำให้เราตระหนักถึงความกระหายอย่างไม่สิ้นสุด ว่าเรากำลังเดินทางในถิ่นเนรเทศเพื่อไปสู่บ้านแท้ของเรา การปรับตัวระหว่างการ “มาถึงแล้ว” และ “ยังมาไม่ถึง” ของพระอาณาจักรสวรรค์
2. งานธรรมทูตเตือนพระศาสนจักรว่า พระศาสนจักรมิได้เป็นเป้าโดยตนเอง แต่เป็นเครื่องมือที่ต่ำต้อยและเป็นสื่อกลางของพระอาณาจักร พระศาสนจักรที่อ้างถึงตนเอง อ้างความสำเร็จอย่างทางโลก มิใช่พระศาสนจักรของพระคริสตเจ้าที่ถูกตรึงกางเขนและพระกายอันรุ่งโรจน์ของพระองค์ นี่คือเหตุผลที่เราควรเลือก “พระศาสนจักรที่ต้องประสบอุบัติเหตุ บาดเจ็บและสกปรก เพราะออกไปสู่ถนนหนทางภายนอกมากกว่าพระศาสนจักรที่เจ็บป่วยเพราะปิดขังตนเอง และอยู่ในความสะดวกสบายที่ยึดติดกับความมั่นคงปลอดภัยของตัวเอง”(EG 4)

**เยาวชน ความหวังของพันธกิจ**

1. เยาวชนเป็นความหวังของพันธกิจ พระบุคคลของพระเยซูคริสตเจ้าและข่าวดีที่พระองค์ทรงประกาศดึงดูดคนหนุ่มสาวอย่างต่อเนื่อง พวกเขาแสวงหาหนทางที่จะอุทิศตนเองด้วยความกล้าหาญและความกระตือรือร้นเพื่อรับใช้มนุษยชาติ “มีเยาวชนจำนวนมากเสนอตัวให้ความช่วยเหลือเป็นอาสาสมัครรูปแบบต่างๆ หลายคนมีส่วนร่วมในชีวิตของพระศาสนจักร ให้ชีวิตชีวาแก่กลุ่มงานรับใช้ต่างๆ และริเริ่มงานธรรมทูตในสังฆมณฑล หรือในสถานที่อื่นๆ นับเป็นความงดงามที่จะให้บรรดาเยาวชนเป็น “ผู้จาริกทางความเชื่อ” มีความสุขที่จะนำพระเยซูเจ้าไปตามท้องถนน ตามสี่แยก และในทุกมุมโลก”(EG 106) การประชุมสมัชชาพระสังฆราชครั้งต่อไปในปี 2018 ในหัวข้อ *“คนหนุ่มสาว ความเชื่อ และการไตร่ตรองทางเลือกกระแสเรียก”* เป็นโอกาสพิเศษให้ผู้มีส่วนร่วมที่เกี่ยวข้องกับคนหนุ่มสาวได้แบ่งปันความรับผิดชอบงานธรรมทูต ซึ่งต้องการความมั่งคั่งทางพลังความนึกคิดและความคิดสร้างสรรค์ของพวกเขา

**การให้บริการของสมณองค์กรสนับสนุนงานแพร่ธรรม(PMS)**

1. สมณองค์กรสนับสนุนการแพร่ธรรมเป็นเครื่องมืออันทรงคุณค่าของการกระตุ้นทุกชุมชนคริสตชน ให้มีความปรารถนาที่จะเข้าถึงสิ่งที่เกินขอบเขตและความมั่นคงของตนเอง เพื่อที่จะประกาศข่าวดีแก่ทุกคนขอขอบคุณพวกเขาสำหรับชีวิตฝ่ายจิตแห่งการเป็นธรรมทูตที่ลึกซึ้ง ที่ได้หล่อเลี้ยงทุกวัน และความมุ่งมั่นอย่างต่อเนื่องในการเพิ่มความตระหนักและความกระตือรือร้นในการเป็นธรรมทูตให้กับบรรดาคนหนุ่มสาว ผู้ใหญ่ ครอบครัว พระสงฆ์ พระสังฆราช และนักบวชชาย-หญิง ให้ทำงานเพื่อพัฒนาหัวใจการเป็นธรรมทูตในทุกคน การที่สมณกระทรวงเผยแพร่ความเชื่อได้ส่งเสริมวันแพร่ธรรมสากล จึงเป็นโอกาสดีที่ทำให้หัวใจธรรมทูตของชุมชน คริสตชนเข้าร่วมด้วยการสวดภาวนา เป็นประจักษ์พยานด้วยชีวิต เป็นหนึ่งเดียวกันในทรัพย์สิน เพื่อตอบสนองต่อความต้องการอย่างมากมายและเร่งด่วนในการประกาศพระวรสาร

**ปฏิบัติพันธกิจของเรากับพระนางมารีย์ มารดาแห่งการประกาศพระวรสาร**

1. พี่น้องชาย-หญิงที่รัก ในการกระทำพันธกิจของเรา ให้เราได้รับแรงบันดาลใจจากพระนางมารีย์ มารดาแห่งการประกาศพระวรสาร โดยการนำของพระจิตเจ้า พระนางทรงรับพระวจนาถแห่งชีวิตด้วยความถ่อมตนของความเชื่ออันลึกซึ้ง ขอพระมารดาพรหมจารี โปรดช่วยข้าพเจ้าทั้งหลายให้กล่าว “ใช่” ด้วยความตระหนักถึงความจำเป็นเร่งด่วนในการทำให้ข่าวดีของพระเยซูเจ้าดังก้องในยุคสมัยของเรา ขอพระแม่โปรดให้เรามีความกระตือรือร้นขึ้นใหม่ในการนำข่าวดีแห่งชีวิตที่ได้รับชัยชนะเหนือความตายไปให้ทุกคน ขอพระแม่โปรดทรงวอนขอ เพื่อเราจะได้สามารถได้รับความกล้าหาญอันศักดิ์สิทธิ์ที่จำเป็นเพื่อจะได้ค้นพบวิธีการใหม่ๆที่จะนำพระพรแห่งการช่วยให้รอดพ้นไปสู่ชาย-หญิงทุกคน

 **สมเด็จพระสันตะปาปาฟรังซิส**

**4 มิถุนายน 2017**

**นครรัฐวาติกัน**

**สมโภชพระจิตเจ้า**

**มิสซาวันอาทิตย์แพร่ธรรมสากล**

**เพลงเริ่มพิธี** สดด 96:3-4

ขอพระเจ้าทรงสำแดงพระเมตตาและประทานพระพรแก่เรา

 ขอพระองค์โปรดให้พระพักตร์ฉายแสงมาเหนือเรา

 แล้วเราจะรู้จักทางของพระองค์

 นานาชาติจะได้รู้ว่าพระองค์ทรงช่วยให้รอดพ้น

**บทภาวนาของประธาน**

**ข้าแต่พระเจ้า**

พระองค์ทรงส่งพระบุตรให้เป็นแสงสว่างแท้จริงส่องโลก

 โปรดทรงหลั่งพระจิตเจ้าตลอดเวลาตามที่ทรงสัญญา

 เพื่อพระองค์ท่านทรงหว่านเมล็ดพันธุ์แห่งความจริงลงในจิตใจมนุษย์

 และทรงปลุกจิตใจให้น้อมรับความเชื่อ

 เพื่อมนุษย์ทุกคนที่ได้รับศีลล้างบาปมีชีวิตใหม่แล้ว

 จะได้เหมาะสมเข้ามาเป็นประชากรหนึ่งเดียวของพระองค์

 ทั้งนี้ ขอพึ่งพระบารมีพระเยซูคริสตเจ้า

 พระบุตรผู้ทรงจำเริญและครองราชย์

 เป็นพระเจ้าหนึ่งเดียวกับพระองค์ และพระจิต ตลอดนิรันดร

**บทอ่านจากหนังสือประกาศกอิสยาห์** อสย 56:1, 6-7

 องค์พระผู้เป็นเจ้าตรัสดังนี้ “จงรักษาความถูกต้องและปฏิบัติความชอบธรรม เพราะความรอดพ้นของเราเข้ามาใกล้แล้ว และความเที่ยงธรรมของเรากำลังจะถูกเปิดเผย” บรรดาชนต่างชาติยึดมั่นต่อองค์พระผู้เป็นเจ้า เพื่อรับใช้พระองค์และรักพระนามขององค์พระผู้เป็นเจ้าและเป็นผู้รับใช้ของพระองค์ ทุกคนที่รักษาวันสับบาโตมิได้ทำให้เป็นมลทินและยึดมั่นพันธสัญญาของเราไว้ เราจะนำเขาไปยังภูเขาศักดิ์สิทธิ์ของเรา จะทำให้เขามีความยินดีอย่างเต็มเปี่ยมในบ้านของเรา เพื่อการอธิษฐานภาวนา เครื่องเผาบูชาและสักการบูชาของเขาจะเป็นที่โปรดปรานบนแท่นบูชาของเรา เพราะบ้านของเราจะได้ชื่อว่า “บ้านสำหรับประชากรทั้งหลายเพื่อการอธิษฐานภาวนา”

 (พระวาจาของพระเจ้า)

**สร้อย** ข้าแต่พระเจ้า ขอโปรดให้ชนชาติทั้งหลายสรรเสริญพระองค์

ขอให้ชนชาติทั้งหลายทราบถึงพระอานุภาพที่ทรงช่วยมนุษย์ให้รอดพ้น

*(หรือเพลงที่ 45) พระราชาทั้งหลายจะกราบลงไหว้พระองค์ บรรดาประชาชาติจะปรนนิบัติพระองค์*

**เพลงสดุดี** สดด 67:1-2, 3-7

ก. ขอพระเจ้าทรงสำแดงพระเมตตาและประทานพระพรแก่เรา

 ขอพระองค์โปรดให้พระพักตร์ฉายแสงมาเหนือเรา

 แล้วแผ่นดินจะรู้จักทางของพระองค์

 นานาชาติจะได้รู้ว่าพระองค์ทรงช่วยให้รอดพ้น

ข. ข้าแต่พระเจ้า ขอให้ประชาชาติทั้งหลายสรรเสริญพระองค์

 ขอให้ทุกชาติทุกภาษาสรรเสริญพระองค์

 ชนชาติทั้งหลายจงเปรมปรีดิ์และโห่ร้องด้วยความยินดี

 เพราะพระองค์ทรงปกครองประชาชาติด้วยความเที่ยงธรรม

 และทรงนำชนชาติทั้งหลายบนแผ่นดิน

ค. ข้าแต่พระเจ้า ขอให้ประชาชาติทั้งหลายสรรเสริญพระองค์

 ขอให้ทุกชาติทุกภาษาสรรเสริญพระองค์

 แผ่นดินผลิตพืชผล

 พระเจ้าของเราทรงอวยพรเรา

 ขอพระเจ้าทรงอวยพรเรา

 ขอให้ทุกคนทั่วแผ่นดินยำเกรงพระองค์

**บทอ่านจากหนังสือกิจการอัครสาวก** กจ 13:46-49

 เปาโลและบารนาบัสตอบชาวยิวอย่างกล้าหาญว่า “จำเป็นที่เราจะต้องประกาศพระวาจาของพระเจ้าให้ท่านฟังก่อนผู้อื่น แต่เมื่อท่านปฏิเสธไม่ยอมรับ และไม่คิดว่าตนเหมาะสมจะรับชีวิตนิรันดร เราจึงหันไปหาคนต่างศาสนา เพราะองค์พระผู้เป็นเจ้ามีพระบัญชาแก่เราดังนี้ว่า ‘เราแต่งตั้งท่านให้เป็นแสงสว่างส่องนานาชาติ เพื่อท่านจะได้นำความรอดพ้นไปจนสุดปลายแผ่นดิน’ ” เมื่อคนต่างศาสนาได้ยินดังนี้ ก็มีความยินดีและสรรเสริญพระวาจาของพระเจ้า และทุกคนที่พระเจ้าทรงกำหนดไว้สำหรับชีวิตนิรันดร ก็มีความเชื่อ พระวาจาขององค์พระผู้เป็นเจ้าแผ่ไปทั่วแคว้นนั้น

 (พระวาจาของพระเจ้า)

**อัลเลลูยา** มธ 28:19, 20

 *อัลเลลูยา อัลเลลูยา*

 ท่านทั้งหลายจงไปสั่งสอนนานาชาติ

 เราอยู่กับท่านทุกวันตลอดไปตราบจนสิ้นพิภพ

 *อัลเลลูยา*

**บทอ่านจากพระวรสารตามคำบอกเล่าของนักบุญมัทธิว** มธ 28:16-20

 เวลานั้น บรรดาศิษย์ทั้งสิบเอ็ดคนได้ไปยังแคว้นกาลิลี ถึงภูเขาที่พระเยซูเจ้าทรงกำหนดไว้ เมื่อเขาเห็นพระองค์ ก็กราบนมัสการ แต่บางคนยังสงสัยอยู่พระเยซูเจ้าเสด็จเข้ามาใกล้ ตรัสแก่เขาทั้งหลายว่า “พระเจ้าทรงมอบอำนาจอาชญาสิทธิ์ทั้งหมดในสวรรค์และบนแผ่นดินให้แก่เรา เพราะฉะนั้น ท่านทั้งหลายจงไปสั่งสอนนานาชาติให้มาเป็นศิษย์ของเรา ทำพิธีล้างบาปให้เขาเดชะพระนามพระบิดา พระบุตร และพระจิต จงสอนเขาให้ปฏิบัติตามคำสั่งทุกข้อที่เราได้ให้แก่ท่าน แล้วจงรู้เถิดว่า เราอยู่กับท่านทุกวันตลอดไปตราบจนสิ้นพิภพ”

 (พระวาจาของพระเจ้า)

**บทภาวนาของมวลชน**

ประธาน

พี่น้องที่รัก ให้เราภาวนาต่อพระเจ้า พระบิดาของเรา ผู้ทรงปรารถนาให้มนุษย์ทุกคนได้มารู้จักความจริง และได้รับความรอดพ้น ที่พระองค์ทรงประทานให้โดยทางพระเยซูคริสตเจ้า

ผู้นำ

1) เพื่อสมเด็จพระสันตะปาปา พระสังฆราช พระสงฆ์ และผู้ทำงานประกาศข่าวดีทุกท่าน จะได้รับพระพรจากพระจิตเจ้าให้มีความร้อนรน ในการนำประชาสัตบุรุษในความดูแลไปสู่พระอาณาจักรของพระองค์

 (ให้เราภาวนา)

2) เพื่อบรรดาธรรมทูต สถาบัน องค์กร และหน่วยงานที่ทำงานประกาศข่าวดีของพระคริสตเจ้า เป็นพิเศษสำหรับบรรดาธรรมทูตที่ทำงานอยู่ในประเทศไทย เพื่อพวกท่านจะได้มีปรีชาญาณและพละกำลังของพระองค์ ในการนำทุกคนให้มามีประสบการณ์กับพระคริสตเจ้า และรู้จักข่าวดีของพระองค์ (ให้เราภาวนา)

3) เพื่อบรรดาเยาวชน และเด็กๆ ให้พวกเขาได้มีความกระตือรือร้นที่จะแบ่งปันข่าวดีของพระคริสตเจ้า และความรักที่พวกเขาได้รับจากพระองค์ ให้กับเพื่อนพี่น้อง ทั้งด้วยวาจาและการเป็นแบบอย่างชีวิต

 (ให้เราภาวนา)

4) เพื่อบรรดาผู้อพยพ และแรงงานต่างถิ่น แม้จะมิได้อยู่ในแผ่นดินเกิด ขอให้พวกเขาได้รับความบรรเทาใจ และให้พวกเขาตระหนักอยู่เสมอถึงความรักของพระเจ้าที่มีต่อพวกเขาในทุกที่ที่พวกเขาอาศัยอยู่

 (ให้เราภาวนา)

5) เพื่อเราแต่ละคน จะได้ตระหนักถึงหน้าที่ที่เราได้รับเมื่อวันรับศีลล้างบาป ได้รับพละกำลังจากศีลกำลังและหล่อเลี้ยงด้วยศีลมหาสนิท ให้ก้าวเดินตามความเชื่อที่ได้รับเพื่อประกาศถึงองค์พระคริสตเจ้าให้กับทุกคนตามสถานะของตน

 (ให้เราภาวนา)

ประธาน

ข้าแต่พระเจ้าผู้ทรงพระเมตตา ขอให้บรรดาบุตรของพระองค์ที่กระจายอยู่ทั่วโลก มีความเชื่อ และเข้าใจอย่างลึกซึ้งมากขึ้นในพระบุตรของพระองค์ และประกาศความจริงนี้แก่นานาชาติ ขอโปรดช่วยข้าพเจ้าทั้งหลายให้ถือซื่อสัตย์ต่อคำสั่งของพระองค์ และพร้อมที่จะประกาศให้นานาชาติได้มารู้จัก และรับความรอดพ้นที่พระคริสตเจ้าพระบุตรของพระองค์ทรงนำมาให้ตามพระประสงค์ของพระองค์ตลอดไปด้วยเถิด ทั้งนี้ ขอพึ่งพระบารมีพระคริสตเจ้าของข้าพเจ้าทั้งหลาย

**บทภาวนาเตรียมเครื่องบูชา**

ข้าแต่พระเจ้า

โปรดทอดพระเนตรพระคริสตเจ้า

ผู้ทรงมอบองค์เพื่อไถ่มวลมนุษย์ให้รอดพ้น

ขอพระองค์ท่านบันดาลให้พระนามของพระองค์เป็นที่สรรเสริญ

ในชนทุกชาติจากตะวันออกจดตะวันตก

และมีการถวายสักการบูชาเดียวกัน

แด่พระเดชานุภาพทั่วไปทุกแห่งหน

ทั้งนี้ ขอพึ่งพระบารมีพระคริสตเจ้าของข้าพเจ้าทั้งหลาย

**บทภาวนาหลังรับศีล**

โปรดเถิด พระเจ้าข้า

 โปรดให้ข้าพเจ้าทั้งหลายที่ร่วมโต๊ะกับพระองค์ได้รับความศักดิ์สิทธิ์

 โปรดให้ชนทุกชาติได้รับความรอดพ้น

 ที่พระบุตรเพียงพระองค์เดียวบนไม้กางเขนทรงนำมาให้

 โดยผ่านทางศีลศักดิ์สิทธิ์ของพระศาสนจักรด้วยเถิด

 ทั้งนี้ ขอพึ่งพระบารมีพระคริสตเจ้าของข้าพเจ้าทั้งหลาย